Vaig estar 20 dies a casa de la Lisa i no puc imaginar la meva estància en cap altre lloc. Casa la Lisa no és un simple apartament, és una llar en un barri preciós i tranquil. A només 5 minuts hi ha un bosc increïble, just al davant hi ha un supermercat i les parades d’autobús i de tren estan a 5 i 10 minuts caminant.
La ubicació és fantàstica perquè pots arribar fàcilment al centre de Berlín, però a la vegada gaudeixes d’una calma i un silenci propis d’un barri residencial amb veïns molt respectuosos.
L’habitació és gran i hi ha espai per desar les coses en un armari i una tauleta de nit. La calefacció es pot regular i el lavabo queda just al costat. Les zones comunitàries com el menjador i la cuina també són molt acollidores i resulta fàcil organitzar-se perquè cadascú pugui fer la seva o compartir un dinar.
La Lisa és una persona maquíssima, molt agradable i la comunicació va ser realment senzilla. Va resoldre tots els dubtes que tenia en tot moment. Les seves filles fan que la casa s’il·lumini amb els seus crits i rialles, i per últim, l’Oreo és el gat més carinyós que he conegut.
L’única cosa que lamento és no saber alemany per poder comunicar-nos de manera més fluida, però amb l’anglès ens en vam sortir molt bé. Em vaig sentir molt còmoda i acollida. Si torno a Berlín, estic segura que em quedaré de nou a casa la Lisa.